

VLADA REPUBLIKE HRVATSKE

Zagreb, 6. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o slanju modula srednje kategorije za urbano traganje i spašavanje iz ruševina u Tursku |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), a u vezi s člankom 11. Zakona o sustavu civilne zaštite („Narodne novine“, br. 82/15, 118/18, [31/20](https://www.zakon.hr/cms.htm?id=43417), [20/21](https://www.zakon.hr/cms.htm?id=47446) i [114/22](https://www.zakon.hr/cms.htm?id=53923)), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_veljače 2023. godine donijela

**O D L U K U**

**o slanju modula srednje kategorije za urbano traganje i spašavanje iz ruševina u Tursku**

**I.**

Prihvaća se prijedlog Ministarstva unutarnjih poslova dostavljen Vladi Republike Hrvatske dopisom, KLASA: 011-02/23-01/61, URBROJ: 511-01-152-23-2, od 6. veljače 2023. godine o slanju modula srednje kategorije za urbano traganje i spašavanje iz ruševina u Tursku pogođenu razornim potresom.

**II.**

Zadužuje se Ministarstvo unutarnjih poslova za pripremu izvršavanja aktivnosti iz ove Odluke.

**III.**

Modul iz točke I. ove Odluke sastoji se od:

* 25 spasitelja
* 10 pripadnika logističkog tima
* 5 voditelja timova
* 10 potražnih pasa.

**IV.**

Zadužuje se Ministarstvo unutarnjih poslova, Ravnateljstvo civilne zaštite da na temelju podataka dobivenih putem Koordinacijskog centra za odgovor na hitne situacije (ERCC) Mehanizma Unije za civilnu zaštitu Europske komisije o prihvatu ponuđene pomoći izradi popis modula te organizira prijevoz ljudi, pasa i opreme u Tursku.

**V.**

Financijska sredstva potrebna za provedbu ove aktivnosti osigurana su u okviru Državnog proračuna Republike Hrvatske za 2023. godinu na pozicijama Ministarstva unutarnjih poslova, Ravnateljstva civilne zaštite.

**VI.**

Ova Odluka stupa na snagu danom donošenja

KLASA:

URBROJ:

Zagreb, \_\_\_\_\_\_\_ 2023.

 PREDSJEDNIK

 mr. sc. Andrej Plenković

**OBRAZLOŽENJE**

Dana 6. veljače 2023. godine razoran potres jakosti 7,8 po Richteru pogodio je Tursku i sjeverozapadni dio Sirije u 4:17 sati ujutro po lokalnom vremenu na dubini od približno 17,9 kilometara.

Epicentar potresa bio je u okrugu Pazarcik, u pokrajini Kahramanmaras na jugoistoku zemlje, oko 60 km zračne linije od sirijske granice, a osjetio se i na Cipru i u Libanonu. U potresu koji je pogodio Tursku i Siriju poginulo je najmanje 670 osoba. U Turskoj su poginule najmanje 284 osobe, a ozlijeđeno ih je više od 2300.

Dana 6. veljače Turska je putem Europskog centra za odgovor i koordinaciju (ERCC) Mehanizma Unije za civilnu zaštitu Europske komisije podnijela zahtjev za pomoć i zatražila module za urbano traganje i spašavanje srednje i teške kategorije. Na temelju potreba definiranih u zahtjevu, Ministarstvo unutarnjih poslova je razmotrilo dostupnost modula te ponudilo pomoć Turskoj 6. veljače 2023. Dana 6. veljače 2023. Turska je prihvatila ponuđenu pomoć Republike Hrvatske putem ERCC-a.

Transport ljudi, pasa i opreme osigurava Ministarstvo unutarnjih poslova Ravnateljstvo civilne zaštite, a predviđeni termin polaska je 6 veljače 2023. godine.